Si ia ndryshoi drejtimin pandemia kryesisë kroate të radhës së Bashkimit Evropian
Pjer Simunovic, kryediplomat i Kroacisë në Uashington reflekton për Zërin e Amerikës në fund të presidencës gjashtëmujore
Një nga “viktimat” e pandemisë së koronavirusit në gjithë botën ishte programi ambicioz i Kroacisë për kryesinë gjashtëmujore të radhës së Bashkimit Evropian, që përfundoi të martën. Ambasadori Simunovic thotë se kur mori kryesinë e radhës në janar, vendi i tij kishte plane për t’u marrë me punësimin, teknologjinë, konkurrencën, mjedisinm energjinë e gjelbër, zgjerimin e BE-së, partneritetet, si edhe të punonte për një Brexit pa probleme dhe miratimin e buxhetit të BE-së. Por presidenca e Kroacisë, tha ai në në një intervistë për Zërin e Amerikës, është mbizotëruar nga “takime virtuale që kanë zëvendësuar takimet fizike në të gjitha nivelet dhe pothuajse çdo gjë tjetër është përqendruar tek urgjenca e rrezikut të shumëanshëm me të cilin përballemi”. Roli i kryesisë së BE-së është të ndërtojë konsensus dhe të koordinojë vendim-marrjen mes afro 30 anëtarëve të bllokut, tha ambasadori Simunovic. Ai vlerëson vendet anëtare që punuan së bashku për të rikthyer mbi 500 mijë qytetarët e BE-së, që mbetën jashtë kufijve të vendeve të tyre nga pandemia në gjithë botën. Ambasadori tha se Kroacia – anëtare e BE-së që nga viti 2013 – ishte përpjekur me të gjitha forcat që organizata të hapte bisedimet për anëtarësim për dy vende të tjera të rajonit të Evropës juglindore: Shqipërinë dhe Maqedoninë e Veriut. Një takim i nivelit të lartë në maj mes Bashkimit Evropian dhe Ballkanit Perëndimor konfirmoi “përkushtimin e BE-së ndaj rajonit”, tha ai. Si një shembull tjetër të solidaritetit Brenda BE-së, ambasadori përmendi negociatat për paketat financiare për vendet anëtare më të prekura nga pandemia. Simunovic shtoi se ishte bërë përparim në drejtim të një marrëveshjeje në takimin e fundit të nivelit të lartë të BE-s gjatë presidencës kroate, përfshirë një premtim për të finalizuar një marrëveshje në një takim në korrik. Edhe analistë të pavarur janë të kënaqur me suksesin e BE-së në përgjigjen ndaj pandemisë. Simunovic tha se beson se bashkëpunimi mes anëtarëve të BE-së do të jetë kritik në vazhdimësi. Ai parashikoi se lidhjet “do të krijohen dhe përforcohen bazuar në besueshmërinë: mes atyre që ai i përshkruan si “aleatë të natyrshëm”. Ambasadori Simunovic tha se Evropa është e gatshme të punojë me Shtetet e Bashkuara për të forcuar lidhjet transatlantike dhe për të përballuar sfidat globale, përfshirë atë të shkaktuar nga ata aktorë që nuk luajnë me të njëjtat rregulla, sidomos Rusia dhe Kina. Ai parashikon se Gjermania që merr presidencën gjashtëmujore të mërkurën, ashtu si Kroacia do të gjendet në një situatë të vazhdueshme “menaxhimi krize” me “çështje të vështira ende të pazgjidhura”.